Matkamme varrella on ollut paljon autottomia alueita. Lähes koko Venetsia, Cinque Terren kylät, Colmarin keskusta ja niin edelleen. Ne ovat autottomia, koska ne on rakennettu ennen autoja eivätkä autot mahdu. Turistit virtaavat näihin ”autoilijoiden helvetteihin”, koska ne ovat mukavampia.

Kun autoton alue päättyy ja mittakaava muuttuu ihmisen mittakaavasta auton mittakaavaksi, huomaa kouriintuntuvasti, kuinka paljon ikävämmiksi autot ovat kaupungin tehneet – eivät pelkästään olemassaolollaan, vaan pakottamalla leveisiin katuihin ja rumaan ympäristöön.

Tuli taas mieleen, että kun puolet helsinkiläisistä ruokakunnista on autottomia, eikö Helsinkiin voisi rakentaa muutaman autottoman kaupunginosan vanhaan hyvän keskiaikaisen kaupungin mittakaavaan? Varmasti löytyisi vapaaehtoisia asukkaita. Onhan Suomenlinnaankin löytynyt. Ei tietenkään kahden metrin levyisiä kujia, koska hälytysajoneuvojen ja muuttokuormien on päästävä, mutta kahden auton ei tarvitse mahtua kohtaamaan eikä pysäköintiin varata tilaa.

Tämä ei olisi autoilijoilta pois. Heille voisi tehdä edelleen omia kaupunginosiaan.